Femteklassingene ved Venstøp skole snakker i munnen på hverandre når de forteller om alt de har erfart etter forskningsuka på skolen.

Med store øyne og gestikulerende kroppsspråk er det åpenbart at resultatene har gått sterkt innpå dem.

– Vi har funnet ut av hvis vi kjøper fire poser med mat på butikken, kaster vi én av dem. Det er sikkert mye av det vi kunne spist, sier Christian.

I forskningsarbeidet har klassen blant annet sendt ut spørreskjemaer til hele skolen, og oppsøkt flere butikker for å høre hvor mye de kaster.

Les også:

5. klasse ved Venstøp skole viser frem en av plakatene de har laget til fremføringen. Foto: Grete Ingebjørg Berge / NRK

– Kommer til å spise gammel mat

Alle i klassen ble sjokkerte over hvor mye mat vi nordmenn kaster.

– Jeg tenker på alle de menneskene som ikke får noe mat, også kaster vi så mye. Den maten kunne vi gitt til dem som ikke har så mye, sier Kristine.

– Betyr det at dere fra nå av kommer til å spise all mat som er gått ut på dato?

– Vi kommer til å tenke oss mye nøyere om. Hvis maten lukter godt og smaker greit, kommer vi til å spise det, sier Christian, Kaja og Kristine i 5. klasse.

– Hvorfor kaster vi så mye mat, da?

– Vi kjøper altfor mye når vi er i butikken, også kaster vi maten med en gang den er gått ut på dato, uten å sjekke om den er til å spise.

Se video med gruppa som har vært i butikkene:

NETT-TV: Elever forsker på hvorfor vi kaster mye mat. Du trenger javascript for å se video. NETT-TV: Elever forsker på hvorfor vi kaster mye mat.

– Sjeldent engasjement hos elevene

Kontaktlærer Tone Bjaadal forteller at uka har vært både slitsom og lærerik.

Vi kaster mye mat fordi vi kjøper for mye. Foto: Grete Ingebjørg Berge / NRK

– Det har vært utrolig spennende og moro. Elevene har vist et fantastisk engasjement. Som lærer har jeg lært at det å gi elevene mer ansvar, og muligheten til å jobbe mer selvstendig, kan bli veldig bra.

Bjaadal forteller prosjektet har trigget et engasjement hos elevene som hun ikke alltid ser.

– Det har gått opp mange lys for dem, og de har fått mye å tenke på. Jeg har også lært at jeg skal tenke meg om en ekstra gang i butikken, så jeg ikke handler ting jeg ikke får spist opp.

Les også:

Kontaktlærer Tone Bjaadal (nummer to fra venstre) og rektor Lise Offenberg er imponert over innsatsviljen til elevene. Foto: Grete Ingebjørg Berge / NRK

Dekker mange kompetansemål

Rektor Lise Offenberg forteller at hele skolen har forsket på ulike temaer, fra blodet vårt til hvorfor vi gråter når vi skjærer opp løk. Målet er å lære ulike forskningsmetoder.

– Jeg synes det er veldig viktig at elevene gjennom dette prosjektet lærer å bruke fantasien og kreativiteten sin. Vi dekker mange av kompetansemålene i læreplanen denne uka. Jeg håper elevene har stor glede av uka, og at de har lært mye om temaet de har forsket på.

Gruppa til Oskar har jobbet med butikkene, og maten de kaster.

– Svarene har vi brukt til å samle mye informasjon. Vi fikk vite at butikkene kaster veldig mye mat. Jeg har lært at vi ikke bør kaste så mye mat. Vi kunne spart veldig mye penger på å la være å kaste.